บันทึกหลักการและเหตุผล
ประกอบข้อบัญญัติองค์การบริหารส่วนตำบลควนพัง
เรื่อง  กิจการที่เป็นอันตรายต่อสุขภาพ

พ.ศ.  2552
..................................
หลักการ
ให้มีข้อบัญญัติใช้ในพื้นที่องค์การบริหารส่วนตำบลควนพัง
ว่าด้วยการควบคุมกิจการที่เป็นอันตรายต่อสุขภาพ
เหตุผล
ด้วยพระราชบัญญัติการสาธารณสุข พ.ศ.  2535  มาตรา 32  มาตรา 54   มาตรา 55   มาตรา 58 
มาตรา 63  และมาตรา  65  ได้กำหนดให้ท้องถิ่นมีอำนาจกำหนดหลักเกณฑ์ วิธีการ และเงื่อนไขของกิจการ ที่ต้องมีการควบคุม ประกอบกับมาตรา 71 แห่งพระราชบัญญัติสภาตำบลและองค์การบริหารส่วนตำบล  พ.ศ.  2537 แก้ไขเพิ่มเติม (ฉบับที่ 5 ) พ.ศ. 2546  ซึ่งจำเป็นต้องตราเป็นข้อบังคับตำบลดังนี้
ข้อบัญญัติองค์การบริหารส่วนตำบลควนพัง
เรื่อง  กิจการที่เป็นอันตรายต่อสุขภาพ
พ.ศ. 2552
...........................................

โดยที่เป็นการสมควรตราข้อบัญญัติตำบลว่าด้วยกิจการที่เป็นอันตรายต่อสุขภาพในเขตองค์การบริหารส่วนตำบลควนพัง

อาศัยอำนาจตามความในมาตรา  71 แก้ไขเพิ่มเติมฉบับที่ 5 พ.ศ. 2546 แห่งพระราชบัญญัติสภาตำบลและองค์การบริหารส่วนตำบล พ.ศ. 2537  ประกอบด้วย มาตรา 32 มาตรา 33 มาตรา 54 มาตรา 55 มาตรา 58  มาตรา 63 มาตรา 65  แห่งพระราชบัญญัติการสาธารณสุข พ.ศ. 2535 และกฎกระทรวง (ฉบับที่ 2 ) พ.ศ. 2536 ออกตามความในพระราชบัญญัติการสาธารณสุข พ.ศ. 2535 องค์การบริหารส่วนตำบลควนพัง โดยได้รับความเห็นชอบจากสภาองค์การบริหารส่วนตำบลควนพัง  และนายอำเภอร่อนพิบูลย์  จึงตราข้อบัญญัติตำบลไว้ดังต่อไปนี้

ข้อ 1 ข้อบัญญัติตำบลนี้เรียกว่า  ข้อบัญญัติองค์การบริหารส่วนตำบลควนพัง 
  เรื่อง    กิจการที่เป็นอันตรายต่อสุขภาพ  พ.ศ.  2542 

ข้อ 2 ข้อบัญญัติตำบลนี้ให้ใช้บังคับตั้งแต่วันที่ได้ประกาศไว้โดยเปิดเผย ณ สำนักงานองค์การบริหารส่วนตำบลควนพังแล้วเจ็ดวัน

ข้อ 3 ในข้อบัญญัติตำบลนี้

“เจ้าพนักงานท้องถิ่น” หมายความว่า นายกองค์การบริหารส่วนตำบลควนพัง หรือผู้ที่นายกมอบหมาย

“เจ้าพนักงานสาธารณสุข” หมายความว่า เจ้าพนักงานซึ่งได้รับการแต่งตั้งจากรัฐมนตรีว่าการกระทรวงสาธารณสุข ให้ปฏิบัติการตามพระราชบัญญัติการสาธารณสุข พ.ศ. 2535

ข้อ 4 ให้กิจการที่เป็นอันตรายต่อสุขภาพดังต่อไปนี้ เป็นกิจการที่ต้องมีการควบคุม ในเขตองค์การบริหารส่วนตำบลควนพัง
4.1  กิจการที่เกี่ยวกับการเลี้ยงสัตว์

4.1.1การเลี้ยงสัตว์บก สัตว์ปีก สัตว์น้ำ สัตว์เลื้อยคลาน หรือแมลง


4.2  กิจการที่เกี่ยวกับอาหาร  เครื่องดื่ม  น้ำดื่ม

4.3  กิจการที่เกี่ยวการเกษตร

4.3.1 การสีข้าวด้วยเครื่องจักร

4.3.2 ลานเทปาล์ม

4.4 กิจการเกี่ยวกับยานยนต์ เครื่องจักร หรือเครื่องกล

4.4.1 การต่อ การประกอบ การเคาะ การปะผุ การพ่นสี การพ่นสารกันสนิมยานยนต์

4.4.2 การตั้งศูนย์ถ่วงล้อ การซ่อม การปรับแต่ง ระบบปรับอากาศ หรืออุปกรณ์ที่เป็นส่วนประกอบของยานยนต์เครื่องจักร หรือเครื่องกล

4.4.3 การประกอบธุรกิจเกี่ยวกับยานยนต์ เครื่องจักร เครื่องกลซึ่งมีไว้บริการ หรือจำหน่ายในการประกอบธุรกิจนั้น มีการซ่อมหรือปรับปรุงยานยนต์ เครื่องจักรหรือเครื่องกล ดังกล่าวด้วย

4.4.4 การล้าง การอัดฉีดยานยนต์

4.5 กิจการที่เกี่ยวกับไม้

4.5.1 การเลื่อย การซอย การขัด การไส การเจาะ การขุดร่อง การทำคิ้ว หรือ การตัดไม้ด้วยเครื่องจักร

4.5.2 การผลิตภัณฑ์เกี่ยวไม้ หรือการทำเฟอร์นิเจอร์

4.6 กิจการที่เกี่ยวกับการปิโตรเลี่ยม ถ่านหิน สารเคมี

4.6.1  การผลิต การกลั่น การสะสม การขนส่งน้ำมันปิโตรเลี่ยม หรือผลิตภัณฑ์ปิโตรเลี่ยมต่าง ๆ

        (ปั้มน้ำมัน   น้ำมันหลอดแก้ว  การบรรจุก๊าซปิโตรเลี่ยม  (LPG) 

4.7  กิจการอื่น ๆ 

4.7.1  การผลิต การซ่อมเครื่องอิเลคโทรนิค  เครื่องไฟฟ้า อุปกรณ์อิเลคโทนิคส์ 
อุปกรณ์ไฟฟ้า  

ข้อ 5  เมื่อพ้นเก้าสิบวัน นับตั้งแต่วันที่ข้อบัญญัติตำบลนี้มีผลใช้บังคับ ห้ามมิให้ผู้ใดดำเนินกิจการตามประเภทที่ได้ระบุไว้ในข้อ 4 ในเขตองค์การบริหารส่วนตำบลควนพัง ในลักษณะที่เป็นการค้า เว้นแต่ได้รับใบอนุญาตจากเจ้าพนักงานท้องถิ่น

ข้อ 6  ผู้ใดประสงค์ที่จะประกอบกิจการที่เป็นอันตรายต่อสุขภาพ ซึ่งต้องควบคุมตามข้อบัญญัติตำบลนี้ ให้ยื่นคำขอรับใบอนุญาตตามแบบ กอ. 1 ต่อเจ้าพนักงานท้องถิ่นพร้อมหลักฐานต่าง ๆ ตามที่องค์การบริหารส่วนตำบลควนพังกำหนด
ข้อ 7  ผู้ขอรับใบอนุญาตประกอบกิจการที่เป็นอันตรายต่อสุขภาพ ซึ่งต้องควบคุมตามข้อบัญญัติตำบลนี้ ต้องปฏิบัติรวมทั้งจัดสถานที่สำหรับประกอบกิจการค้านั้น ๆ ให้เป็นไปตามเงื่อนไขอันเกี่ยวด้วยสุขลักษณะ ดังต่อไปนี้

(1)  สถานที่นั้นต้องตั้งอยู่ในทำเลที่จะมีรางระบายน้ำรับน้ำโสโครกได้อย่างเหมาะสมตามคำแนะนำของเจ้าพนักงานสาธารณสุข

(2)  ต้องจัดทำรางระบายน้ำ หรือบ่อน้ำโสโครกด้วยวัตถุถาวร เรียบ ไม่ซึม ไม่รั่ว ระบายน้ำได้สะดวก

(3)  การระบายน้ำต้องไม่ให้เป็นที่เดือดร้อนแก่ผู้ใช้น้ำในทางน้ำสาธารณะ หรือผู้อยู่อาศัยใกล้เคียง

(4)  จัดให้มีระบบบำบัดน้ำเสีย ตามคำแนะนำของเจ้าพนักงานสาธารณสุข

(5)  เมื่อเจ้าพนักงานสาธารณสุขเห็นว่า สถานที่ใดสมควรจะต้องทำพื้นที่ด้วยวัตถุถาวร เพื่อป้องกันมิให้น้ำซึม รั่วไหลหรือขังอยู่ได้ หรือเห็นว่าควรมีบ่อน้ำพักน้ำโสโครก หรือทำการกำจัดน้ำโสโครกไขมัน  ให้ถูกต้องตามหลักสุขาภิบาล หรือต้องมีเครื่องระบายน้ำ เครื่องป้องกันกลิ่น 
ไอเสีย ความกระเทือน ฝุ่นละออง เขม่า เถ้า  หรือสิ่งอื่นใด อันอาจเป็นเหตุรำคาญแก่ผู้อยู่ข้างเคียง ข้อกำหนดดังกล่าวผู้ขอรับ ใบอนุญาตต้องปฏิบัติให้เป็นไปตามคำแนะนำของเจ้าพนักงานสาธารณสุข

(6)  ต้องให้มีแสงสว่างและการระบายอากาศเพียงพอ และต้องจัดสถานที่มิให้เป็นที่อยู่อาศัยของสัตว์นำโรค

(7)  ต้องจัดให้มีน้ำสะอาดเพียงพอแก่กิจการนั้น ๆ

(8)  ต้องมีที่รองรับมูลฝอย  และสิ่งปฏิกูลอันได้สุขลักษณะจำนวนเพียงพอ

(9)  ต้องจัดให้มีส้วมอันได้สุขลักษณะ จำนวนเพียงพอกับจำนวนคนที่ทำการอยู่ในสถานที่นั้น และต้องตั้งอยู่ในทำเลที่เหมาะสม รวมทั้งการกำจัดสิ่งปฏิกูลด้วยวิธีที่ถูกต้องตามหลักสุขาภิบาล ตามคำแนะนำของเจ้าพนักงานสาธารณสุข

(10)  สถานที่เลี้ยงสัตว์ที่ขัง และที่ปล่อยสัตว์กว้างขวางเพียงพอ และต้องจัดให้ได้สุขลักษณะ

(11)  สถานที่เกี่ยวกับการตากหรือผึ่งสินค้า ต้องมีสำหรับตากหรือผึ่งสินค้าตามที่เจ้าพนักงานสาธารณสุขเห็นชอบ

(12)  ปฏิบัติการอื่นใดเกี่ยวกับสุขลักษณะ  ตามคำแนะนำของเจ้าพนักงานสาธารณสุขและคำสั่งเจ้าพนักงานท้องถิ่น รวมทั้งระเบียบ ข้อบังคับ และประกาศขององค์การบริหารส่วนตำบลควนพัง 

ข้อ 8  เมื่อเจ้าพนักงานท้องถิ่นได้พิจารณาแล้วเห็นว่า ผู้ขอรับใบอนุญาตได้ปฏิบัติการครบถ้วนตามความในข้อ 7 และการอนุญาตนั้นไม่เป็นเหตุกระทบกระเทือนต่อสุขภาพอนามัยของประชาชน ก็ให้ออกใบอนุญาตให้ตามแบบ กอ. 2

ข้อ 9  ผู้ได้รับอนุญาตต้องมารรับใบอนุญาตพร้อมกับชำระค่าธรรมเนียมตามอัตราท้ายข้อบัญญัติตำบลนี้  ภายในกำหนดสิบห้าวัน นับแต่วันที่ได้รับหนังสือแจ้งจากเจ้าพนักงานท้องถิ่น หากมิได้มารับใบอนุญาตและชำระค่าธรรมเนียมภายในระยะเวลาที่กำหนดจะถือว่าสละสิทธิ์

ข้อ 10  ผู้ได้รับใบอนุญาตให้ประกอบกิจการค้า ซึ่งกำหนดให้ควบคุมตามข้อบัญญัติตำบลนี้จะต้องปฏิบัติตามเงื่อนไขอันเกี่ยวด้วยสุขลักษณะ  ดังต่อไปนี้


(1)  ต้องรักษาเครื่องมือเครื่องใช้ในการประกอบการค้าทุกอย่างให้สะอาดอยู่เสมอถ้าวัตถุแห่งการาค้านั้นจักใช้เป็นอาหารต้องป้องกันวัตถุนั้น ให้พ้นจากฝุ่นละออง และสัตว์พาหะ
นำโรค


(2)  ต้องมีการดูแลรักษาความสะอาดที่รองรับขยะมูลฝอยและสิ่งปฏิกูลไม่ให้เป็นที่เพาะพันธุ์แมลงและสัตว์นำโรคได้  และต้องมีการกำจัดมูลฝอยและสิ่งปฏิกูลให้ถูกต้องด้วยสุขลักษณะ


(3)  ถ้าจะเปลี่ยนแปลง  แก้ไข หรือเพิ่มเติมสถานที่ ต้องได้รับอนุญาตจากเจ้าพนักงานท้องถิ่นก่อน


(4)  ต้องยอมให้เจ้าพนักงานท้องถิ่น  หรือเจ้าพนักงานสาธารณสุข หรือผู้ที่ได้รับแต่งตั้งจากเจ้าพนักงานท้องถิ่น เข้าตรวจสถานที่ เครื่องมือ เครื่องใช้ ตลอดจนวิธีประกอบการค้านั้นได้ในเวลาอันสมควร เมื่อได้รับแจ้งความประสงค์ให้ทราบแล้ว


(5)  ปฏิบัติการอื่นใดเกี่ยวด้วยสุขลักษณะ  ตามคำแนะนำของเจ้าพนักงานสาธารณสุขและคำสั่งของเจ้าพนักงานท้องถิ่น รวมทั้งระเบียบ ข้อบังคับ และประกาศขององค์การบริหารส่วนตำบลควนพัง 

ข้อ  11  ให้เจ้าพนักงานท้องถิ่นมีอำนาจกำหนดเงื่อนไข โดยเฉพาะระบุไว้ในใบอนุญาต ให้ผู้รับใบอนุญาตปฏิบัติ เพื่อป้องกันอันตรายต่อสุขภาพของสาธารณชน

ข้อ  12  ให้เจ้าพนักงานท้องถิ่น เรียกเก็บค่าธรรมเนียมการออกใบอนุญาตให้ประกอบกิจการค้าซึ่งกำหนดให้ควบคุม ตามอัตราท้ายข้อบัญญัติตำบลองค์การบริหารส่วนตำบลควนพังนี้
ใบอนุญาตฉบับหนึ่ง ให้ใช้สำหรับกิจการค้าประเภทเดียว และสำหรับสถานที่แห่งเดียวให้เรียกเก็บค่าธรรมเนียมในประเภทที่มีอัตราสูงเต็มอัตราแต่ประเภทเดียว ประเภทอื่นให้เก็บเพียงกึ่งอัตรา

ข้อ  13  ใบอนุญาตให้มีอายุหนึ่งปีนับแต่วันที่ออกใบอนุญาตและให้ใช้เพียงในเขตอำนาจขององค์การบริหารส่วนตำบลควนพัง


ข้อ  14  การต่อใบอนุญาตจะต้องยื่นคำขอต่อเจ้าพนักงานท้องถิ่น ตามแบบ กอ.3 ก่อนใบอนุญาตสิ้นอายุ เมื่อได้ยื่นคำขอพร้อมกับชำระค่าธรรมเนียมแล้วให้ประกอบกิจการต่อไปได้ จนกว่าเจ้าพนักงานท้องถิ่นจะสั่งไม่ต่อใบอนุญาต หากมิได้ชำระค่าธรรมเนียมก่อนใบอนุญาตสิ้นอายุ จะต้องชำระค่าปรับเพิ่มขึ้นอีกร้อยละ  ยี่สิบ  ของจำนวนค่าธรรมเนียมที่ค้างชำระ

ข้อ  15  เมื่อผู้รับใบอนุญาตไม่ประสงค์จะประกอบกิจการต่อไป  ให้ยื่นคำร้องบอกเลิกกิจการต่อเจ้าพนักงานท้องถิ่น ตามแบบ  กอ. 4

ข้อ 16  หากผู้รับใบอนุญาต ประสงค์จะแก้ไขรายการในใบอนุญาต ให้ยื่นคำขอต่อเจ้าพนักงานท้องถิ่น ตามแบบ กอ.4

ข้อ 17  ในกรณีที่ใบอนุญาตสูญหาย  ถูกทำลาย หรือชำรุด ในสาระสำคัญให้ผู้รับใบอนุญาตยื่นคำขอรับใบแทนใบอนุญาต ต่อเจ้าพนักงานท้องถิ่น ตามแบบ กอ. 4 ภายในสิบห้าวัน นับแต่วันที่ได้ทราบถึงการสูญหาย ถูกทำลายหรือชำรุดในสาระสำคัญแล้วแต่กรณี พร้อมหลักฐานดังต่อไปนี้


(1)  เอกสารแจ้งความต่อสถานีตำรวจ  กรณีการสูญหายหรือถูกทำลาย


(2)  ใบอนุญาตเดิม  กรณีชำรุดในสาระสำคัญ

ข้อ  18  การออกใบแทนใบอนุญาต ให้เจ้าพนักงานท้องถิ่น ดำเนินการตามหลักเกณฑ์ วิธีการและเงื่อนไข  ดังนี้


(1)  การออกใบแทนใบอนุญาตให้ใช้แบบ  กอ. 2 โดยประทับตราสีแดงคำว่า
 “ใบแทน”   กำกับไว้ด้วย และให้มี วัน เดือน ปี ที่ออกใบแทน พร้อมทั้งลงลายมือชื่อเจ้าพนักงานท้องถิ่น หรือผู้ที่ได้รับมอบหมายจากเจ้าพนักงานท้องถิ่น ในใบแทนและต้นขั้วใบแทน


(2)  ให้ใช้ใบแทนใบอนุญาตได้เท่ากับเวลาที่เหลือของอายุใบอนุญาตเดิมนั้น


(3)  บันทึกด้านหลังต้นขั้วใบอนุญาตเดิม ระบุสาเหตุการสูญหาย ถูกทำลาย หรือชำรุด ในสาระสำคัญ ของใบอนุญาตเดิมแล้วแต่กรณี และลง เล่มที่ เลขที่ ปี ของใบแทนใบอนุญาต

ข้อ  19   ผู้ได้รับใบอนุญาตตามข้อบัญญัติตำบลนี้ ต้องแสดงใบอนุญาตไว้โดยเปิดเผยและ เห็นได้ง่าย ณ สถานที่ประกอบกิจการตลอดเวลาที่ประกอบกิจการ

ข้อ  20  ให้ใช้แบบพิมพ์ต่าง ๆ ตามที่กำหนดไว้ท้ายข้อบัญญัติตำบลนี้  ดังต่อไปนี้


(1)  คำขอรับใบอนุญาตประกอบกิจการที่เป็นอันตรายต่อสุขภาพ  ให้ใช้แบบ กอ.1 


(2)  ใบอนุญาตประกอบกิจการที่เป็นอันตรายต่อสุขภาพ  ให้ใช้แบบ กอ. 2


(3)  คำขอต่อใบอนุญาตประกอบกิจการที่เป็นอันตรายต่อสุขภาพให้ใช้แบบ กอ.3


(4)  คำขออนุญาตต่าง ๆ ให้ใช้แบบ กอ. 4

ข้อ  21  ผู้รับใบอนุญาตให้ประกอบกิจการค้า  ซึ่งกำหนดให้ควบคุมตามข้อบัญญัติตำบลนี้ ไม่ปฏิบัติหรือปฏิบัติไม่ถูกต้องตามข้อบัญญัติตำบลนี้  หรือเงื่อนไขโดยเฉพาะที่ระบุไว้ในใบอนุญาตนั้น     เจ้าพนักงานท้องถิ่นมีอำนาจสั่งพักใช้ใบอนุญาตได้ภายในเวลาที่เห็นสมควรครั้งละไม่เกิน  สิบห้า  วัน 
กรณีถูกสั่งพักใช้ใบอนุญาตมาแล้วสองครั้ง  และมีเหตุที่จะต้องถูกสั่งพักใบอนุญาตอีก 
เจ้าพนักงานท้องถิ่นมีอำนาจออกคำสั่งเพิกถอนใบอนุญาตเสียก็ได้

ข้อ  22  ผู้ใดฝ่าฝืนข้อบัญญัติตำบลนี้ในข้อ 5 มีความผิดตามมาตรา 71  แห่งพระราชบัญญัติการสาธารณสุข  พ.ศ.  2535

ข้อ  23  ผู้ใดฝ่าฝืนข้อบัญญัติตำบลนี้ในข้อ  7  หรือข้อ 10  มีความผิดตามมาตรา 73 วรรคหนึ่งแห่งพระราชบัญญัติการสาธารณสุข  พ.ศ.  2535

ข้อ  24  ผู้ใดฝ่าฝืนข้อบัญญัติตำบลนี้ในข้อ 7  มีความผิดตามมาตรา  76 แห่งพระราชบัญญัติการสาธารณสุข  พ.ศ.  2535

ข้อ  25  ผู้ใดฝ่าฝืนข้อบัญญัติตำบลนี้ในข้อ 17  หรือข้อ 19  มีความผิดตามมาตรา  83  แห่งพระราชบัญญัติการสาธารณสุข  พ.ศ.  2535

ข้อ  26  ผู้รับใบอนุญาตผู้ใดดำเนินกิจการในระหว่างถูกสั่งพักใช้ใบอนุญาตตามข้อ  21  มีความผิดตามมาตรา  84  แห่งพระราชบัญญัติการสาธารณสุข  พ.ศ.  2535

ข้อ  27  บรรดาใบอนุญาตการค้าซึ่งเป็นที่รังเกียจหรืออาจเป็นอันตรายแก่สุขภาพ  ที่ได้ออกก่อนวันใช้ข้อบัญญัตินี้  ให้คงใช้ต่อไปจนสิ้นอายุใบอนุญาตนั้น

ข้อ  28  ให้นายกองค์การบริหารส่วนตำบลควนพัง  มีหน้าที่รักษาการให้เป็นไปตามข้อบัญญัติตำบลนี้  และให้มีอำนาจออกระเบียบ ข้อบัญญัติหรือคำสั่งเพื่อปฏิบัติการให้เป็นไปตามข้อบัญญัติ
ตำบลนี้


ประกาศ   ณ  วันที่  10  เดือน     สิงหาคม  พ.ศ.  2552

     



ลงชื่อ        ธรรมพิทย์   รอดบัวทอง

(นายธรรมพิทย์  รอดบัวทอง)




                นายกองค์การบริหารส่วนตำบลควนพัง
  เห็นชอบ
  ลงชื่อ   พงศว์เฑพ   จิรสุขประเสริฐ
          (นายพงศว์เฑพ  จิรสุขประเสริฐ)
                 นายอำเภอร่อนพิบูลย์

บัญชีอัตราค่าธรรมเนียมต่อท้าย  ข้อบัญญัติตำบลควนพัง
เรื่อง  กิจการที่เป็นอันตรายต่อสุขภาพ  พ.ศ.  2552
	ประเภทของกิจการ
	อัตราค่าธรรมเนียมต่อปี  (บาท)

	4.1  กิจการที่เกี่ยวกับการเลี้ยงสัตว์
4.1.1  การเลี้ยงสัตว์บก  สัตว์ปีก  สัตว์น้ำ สัตว์เลื้อยคลาน หรือแมลง
4.2  กิจการที่เกี่ยวกับอาหาร เครื่องดื่ม น้ำดื่ม
4.2.1  การผลิตน้ำกลั่น  น้ำบริโภค
4.3  กิจการเกี่ยวกับการเกษตร
4.3.1  การสีข้าวด้วยเครื่องจักร
4.3.2  ลานเทปาล์ม

4.4  กิจการเกี่ยวกับยานยนต์  เครื่องจักรหรือเครื่องกล
4.4.1  การต่อ  การประกอบ  การเคาะ  การปะผุ  การพ่นสี
การพ่นสารกันสนิมยานยนต์
4.4.2  การตั้งศูนย์ถ่วงล้อ  การซ่อม  การปรับแต่ง  ระบบปรับอากาศ หรืออุปกรณ์ที่เป็นส่วนประกอบของยานยนต์เครื่องจักรหรือเครื่องกล
4.4.3  การประกอบธุรกิจเกี่ยวกับยานยนต์  เครื่องจักร  หรือเครื่องกล ซึ่งมีไว้บริการ หรือจำหน่ายในการประกอบธุรกิจนั้น  มีการซ่อมหรือปรับปรุงยานยนต์  เครื่องจักรหรือเครื่องกลดังกล่าวด้วย
4.4.4  การล้าง  การอัดฉีดยานยนต์
4.5  กิจการที่เกี่ยวกับไม้
4.5.1  การเลื่อย  การซอย  การขัด  การไส  การเจาะ  การขุดร่อง  การทำคิ้ว  หรือการตัดไม้ด้วยเครื่องจักร
4.5.2  การผลิตภัณฑ์จากไม้หรือการทำเฟอร์นิเจอร์

	300.-
300.-
300.-
300.-
300.-
300.-
300.-
300.-
300.-
300.-

	ประเภทของกิจการ
	อัตราค่าธรรมเนียมต่อปี(บาท)

	4.6  กิจการที่เกี่ยวกับการปิโตรเลี่ยม ถ่านหิน สารเคมี
4.6.1 การผลิต การกลั่น การสะสม การขนส่งน้ำมันปิโตรเลี่ยมหรือผลิตภัณฑ์ปิโตรเลี่ยมต่าง ๆ 
     -  ปั้มน้ำมันขนาดใหญ่
       -   น้ำมันหลอดแก้ว
       -   การบรรจุก๊าซปิโตรเลี่ยม
4.7  กิจการอื่น ๆ 
4.7.1  การผลิต  การซ่อมเครื่องอิเลคโทรนิกส์ เครื่องไฟฟ้า อุปกรณ์อีเลคโทรนิกส์ อุปกรณ์ไฟฟ้า
	500.-
300.-
500.-
300.-



